

На основу Уредбе о утврђивању Програма подршке развоју старих и уметничких заната и послова домаће радиности у 2024. години („Службени гласник РС“, брoj 58/2024)

**МИНИСТАРСТВО ПРИВРЕДЕ**

**расписује**

**ЈАВНИ ПОЗИВ ЗА ДОДЕЛУ БЕСПОВРАТНИХ СРЕДСТАВА**

**у оквиру**

**Програма подршке развоју старих и уметничких заната и послова домаће радиности у 2024. години**

Министарство привреде додељује бесповратна средства микро и малим предузећима, предузетницима и задругама који су носиоци сертификата старих и уметничких заната и послова домаће радиности које издаје Министарство привреде.

Укупна бесповратна средства износе 10 милиона динара.

Средства опредељена Програмом намењена су за:

1. финансирање куповине нове опреме. Под опремом подразумева се производна опрема и опрема укључена у производни процес. Опрема која је предмет финансирања мора бити намењена за професионалну употребу приликом израде производа и пружања услуга у складу са делатношћу привредног субјекта.
2. финансирање куповине репроматеријала. Под куповином репроматеријала подразумева се куповина сировина и полупроизвода које треба прерадити или дорадити до коначног производа, који мора бити у складу са делатношћу привредног субјекта.

Бесповратна средства се одобравају за финансирање трошкова куповине опреме и/или репроматеријала на основу предрачуна, не старијег од дана објављивања Јавног позива.

Бесповратна средства се одобравају у висини од 100% набавне вредности са предрачуна, укључујући ПДВ, и то од најмање 80.000 динара до највише 300.000 динара.

У случају када је укупна вредност опреме која се набавља виша од 300.000 динара, корисник преузима обавезу да финансира разлику сопственим учешћем.

Право да се пријаве на конкурс за доделу бесповратних средстава имају:

1. правна лица регистрована у АПР као привредна друштва или задруге до 31. децембра 2023. године, која су разврстана на микро и мала правна лица у складу са Законом о рачуноводству („Службени гласник РС”, бр. 73/19 и 44/21 - др. закон) према финансијским извештајима за 2023. годину;
2. предузетници регистровани у АПР-у.

Учесник на Јавном позиву може поднети само једну пријаву.

У случају одобравања бесповратних средстава подносилац пријаве је у обавези да:

**- пре закључења уговора** о додели бесповратних средстава отвори посебан наменски рачун код Управе за трезор;

**- приликом закључења уговора** о додели бесповратних средстава достави једну бланко соло меницу и једну личну меницу, регистровану у пословној банци са меничним овлашћењем.

Захтев, са пратећом документацијом доставља се препоручено поштом или лично у затвореној коверти на адресу: Министарство привреде, Сектор за развој малих и средњих предузећа и предузетништво, Кнеза Милоша 20, 11000 Београд, **са следећим текстом: ПРИЈАВА** **за Програм подршке развоју старих и уметничких заната и послова домаће радиности у 2024. години,** са пуним називом и адресом привредног субјекта на полеђини коверте и назнаком **НЕ ОТВАРАТИ**.

Пријаве које на коверти не садрже наведену назнаку биће аутоматски дисквалификоване.

Јавни позив је отворен до 12. септембра 2024. године.

Јавни позив и пратећа документација биће објављени на интернет страници Министарства: [www.privreda.gov.rs](file:///\\10.32.32.66\razmena2\MSPP\!%20PROGRAMI%202024%20MSPP\STARI%20ZANATI\JAVNI%20POZIV\www.privreda.gov.rs), као и на Порталу предузетништва: [www.preduzetnistvo.gov.rs](file:///\\10.32.32.66\razmena2\MSPP\!%20PROGRAMI%202024%20MSPP\STARI%20ZANATI\JAVNI%20POZIV\www.preduzetnistvo.gov.rs) .